’n Kapenaar wat dol is op huisplante het haar stokperdjie ná ’n loopbaan in die politieke wetenskap en skakelwese in ’n volwaardige onderneming omgeskep.
“Die plante kan nie oor ’n naweek iewers gestoor word nie, so ons maak seker dat elke intekenaar sy boks binne vyf dae – Vrydagmiddag op die laatste – kry.”
Suid-Afrika se koerierbedryf het die afgelope tyd al hoe beter geword met aflewering en dit maak dit makliker om sensitiewe goed soos plante te versend, sê Saffron.
Die verpakking was aanvanklik ’n uitdaging en Saffron moes eksperimenteer met die beste maniere om ’n plant veilig te vervoer.
“As ’n boks in ’n voertuig rondskuif, moet jy seker wees die plant kom ongeskonde by sy bestemming uit.”
Die gewildste huisplant in Suid-Afrika is die “geskakeerde deliciousmonster”, sê sy. “Die plant het ’n genetiese afwyking en baie van die blare is gedeeltelik wit.
“Dis baie moeilik om hulle in Suid-Afrika te kry en ’n klein plant kan jou tot R2 000 uit die sak jaag.”
Saffron se raad aan nuwe “plant-ouers” is om iets soos ’n peace lily aan te skaf. “Die plantjie ‘praat’ met jou: As hy dors is, is hy futloos en dit lyk of hy op sy sterfbed is. Maar gee hom water en dit lyk binne ’n paar uur of jy nog al die tyd sy beste vriend is.”
Soos baie Suid-Afrikaners is Saffron tydens die inperking afgelê, maar nou kry Saffron’s Garden al haar aandag. “My onderneming doen baie goed, maar ek besef my storie het ’n beter einde as dié van baie ander mense.”